**ELŐTERJESZTÉS**

**Az Egészségügyi Szakmai Bizottság 2017. december 13-i ülésére**

**Javaslat az önkormányzati tulajdonú gazdasági társaságok és a költségvetési szervek vezetőivel kapcsolatos döntés meghozatalára**

Tájékoztatom a Tisztelt Bizottságot, hogy a Közgyűlés 2017. október 26-i ülésén a „Javaslat a Szombathelyi Sportközpont és Sportiskola Nonprofit Kft.-val kapcsolatos döntések meghozatalára” napirend tárgyalása során a 303/2017.(X.26.) Kgy. sz. határozatának 4. pontjában felkérte a polgármestert, tegyen javaslatot arra, hogy milyen feltételekkel legyen lehetősége az önkormányzati tulajdonú gazdasági társaságok korábbi vezetőinek illetve vállalkozásaiknak bármilyen jogviszonyt létesíteni a volt foglalkoztatóval, és ezt a javaslatát terjessze a Közgyűlés decemberi ülése elé.

A döntést a Kft. ügyvezetőjének tájékoztatása alapozta meg, amely szerint a Kft. volt vezető beosztású munkavállalói a jogviszonyuk megszűnését követően továbbra is szerződéses kapcsolatban állnak a társasággal. Az IKON Gazdasági Iroda Kft. végzi a látvány-csapatsport támogatások elszámolásával kapcsolatos teendőket, amelynek két tagja a Kft. korábbi ügyvezetője és gazdasági vezetője.

A jogviszonyt általánosan megvizsgálva megállapítható, hogy a szerződés megkötésének jogszabályi akadálya nem volt, azonban morális szempontból aggályosnak tekinthető. Az ehhez hasonló jogviszonyok kezelésére a versenyszféra bevett gyakorlata a vezető állású munkavállalók vonatkozásában, hogy ún. „menedzserszerződések” megkötésére kerül sor, amelynek egyik eleme a versenyklauzula, amiben megállapítják azt az időtartamot, ami alatt a vezető - a cégtől történő távozása esetén, a távozást követően - a cég versenytársainál vagy azok egy részénél sem munkavállalói, sem tulajdonosi, sem pedig szerződéses jogviszonyt nem alakíthat ki. Tekintettel arra, hogy az Önkormányzat tulajdonában álló gazdasági társaságok egymásnak a gazdasági életben nem versenytársai, nem indokolt ilyen kikötés beemelése az ügyvezetők meglévő munkaszerződéseibe.

Azonban a morális aggályok miatt elkerülendő, hogy a jövőben gyakorlattá váljon korábbi cégvezetők alkalmazása a társaságoknál. Ezért javaslom, hogy a Tisztelt Közgyűlés akként határozzon, hogy a kizárólagos vagy többségi önkormányzati tulajdonú gazdasági társaságok ügyvezetői ne köthessenek vállalkozási, megbízási vagy egyéb munkavégzésre irányuló szerződéseket olyan személyekkel akik, illetve olyan társaságokkal, amelyek vezetői, vagy tagjai korábban a társaság vezető beosztású alkalmazottai voltak, a jogviszony megszűnését követő öt évig. A rendelkezést javasolom az önkormányzat által fenntartott költségvetési szervek vezetőire is kiterjeszteni.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2017. december 8.**

**/: Dr. Puskás Tivadar :/**

**Határozati javaslat**

**…./2017. (XII. 13.) ESzB. számú határozat**

Az Egészségügyi Szakmai Bizottság a Közgyűlésnek elfogadásra javasolja, hogy a kizárólagos vagy többségi önkormányzati tulajdonú gazdasági társaságok ügyvezetői, valamint az önkormányzat által fenntartott költségvetési szervek vezetői ne köthessenek vállalkozási, megbízási vagy egyéb munkavégzésre irányuló szerződéseket olyan személyekkel akik, illetve olyan társaságokkal, amelyek vezetői, vagy tagjai korábban a társaság, illetve költségvetési intézmény vezető beosztású alkalmazottai voltak, a jogviszony megszűnését követő öt évig.

**Felelős:** Dr. Kecskés László, a Bizottság elnöke

(A végrehajtásért felelős:

Lakézi Gábor, a Városüzemeltetési Osztály vezetője)

**Határidő**: azonnal